शीर्षक: हेरगिरी की वकिली : ती तरुणी अमेरिकेत काय करत होती?\nवरील काल्पनिक लेखाचे शीर्षक दिल्यास, लेखाची कल्पना करा.\n
अमेरिकन सरकारने मारिया बुटिना या 29 वर्षीय रशियन तरुणीला हेरगिरीच्या आरोपावरुन अटक केली आहे.

मारिया बुटिना या रशियन तरुणीनं प्रथम रिपब्लिकन पक्षासोबत संबंध प्रस्थापित केले. त्यानंतर तिनं बंदुकीच्या वापराच्या मुद्द्यावर वकिली करण्यास सुरुवात केली होती, अशी माहिती अमेरिकेतील माध्यमांनी दिली आहे. 

अमेरिकेत 2016मध्ये झालेल्या अध्यक्षीय निवडणुकांत रशियानं हस्तक्षेप केल्याचा आरोप आहे. न्यायमूर्ती म्युलर यांच्यामार्फत या प्रकरणाचा तपास सुरू आहे. मात्र, रशियन तरुणीचा या निवडणूक प्रकरणाशी काही संबंध नाही, असा तिच्या वकिलांचा दावा आहे. 

ही महिला क्रेमलिनमधल्या वरिष्ठ अधिकाऱ्यांच्या सल्ल्यानुसार अमेरिकेत काम करत असल्याचा संशय आहे. 

बुटिना यांचे वकील रॉबर्ट डिस्क्रोल यांनी याबाबत सोमवारी एक निवेदन प्रसिद्ध केलं. यात त्यांनी म्हटलं आहे की, "माझी अशील मारिया बुटिना ही रशियन गुप्तहेर नाही. ती एक आंतरराष्ट्रीय विद्यार्थिनी असून तिला शिक्षणाच्या मदतीने व्यवसाय सुरू करायचा आहे."

ते पुढे म्हणाले की, "तिच्या विरोधातील आरोप खूप फुगवून लावण्यात आले आहेत. तिनं आतापर्यंत कोणत्याही अमेरिकी कायद्याचं उल्लंघन केलेलं नाही. उलट मारिया गेल्या काही महिन्यांपासून इथल्या सरकारी यंत्रणांना सहकार्य करत आहे."

अमेरिकेतल्या डीपार्टमेंट ऑफ जस्टीस (DOJ)कडून देण्यात आलेल्या माहितीनुसार, मारिया वॉश्गिंटनमध्ये राहत असून रविवारी तिला अटक करण्यात आली. बुधवारी या प्रकरणावर सुनावणी होणार आहे. तोपर्यंत तिला जेलमध्येच राहावं लागणार आहे.

FBIचे स्पेशल एजंट केविन हेल्सन यांनी सोमवारी याबद्दल निवेदन प्रसिद्ध केलं. यात त्यांनी म्हटलं आहे की, मारियाला रशियन हितसंबंध वाढवण्यासाठी अमेरिकी राजकारण्यांमध्ये खासगी संबंध वाढवण्यास सांगण्यात आलं होतं. 

मारियानं आपल्या कामाची माहिती सरकारला देणं आवश्यक होतं. कारण, इथल्या 'फॉरेन एजंट रजिस्ट्रेशन अॅक्ट'अंतर्गत असं करणं आवश्यक असल्याचं सरकार पक्षाचं म्हणणं आहे.

कोण आहे मारिया?

अमेरिकेच्या न्याय विभागाने कोणत्याही राजकीय पक्षाचं किंवा राजकीय व्यक्तीचं नाव न घेता सांगितलं की, मारियानं बंदुकीच्या हक्कांसाठी काम करणाऱ्या एका संघटनेसोबत जवळीक वाढवण्याचा प्रयत्न केला होता. 

नॅशनल रायफल असोसिएशन (NRA) ही अमेरिकेतली सर्वांत मोठी गन लॉबी आहे. मारिया या गन लॉबीतल्या काही प्रमुख व्यक्तींच्या संपर्कात असल्याचं अमेरिकी...